Tirsdag ettermiddag kommer Folkehelseinstituttet (FHI) med en ny risikovurdering om coronaviruset i Norge.

«Folkehelseinstituttet vurderer at risikoen for spredning av sykdommen i Norge foreløpig er moderat, men ber helsetjenesten forberede seg på en alvorlig epidemi», skriver de på sine hjemmesider.

Videre slår FHI fast at «dette er ikke lenger bare en epidemi i Kina». Tirsdag ble det påvist smitte av viruset hos pasienter i både Sveits og Spania. De siste dagene har flere blitt smittet i Italia.

- Mye er fortsatt ukjent om denne sykdommen. Vi planlegger derfor for et bredt spekter scenarier for tiden fremover i Norge. Dersom veldig mange blir smittet, vil det bli mange som blir så syke at de trenger helsehjelp. Helsetjenesten og spesielt sykehusene kan da oppleve en ekstra stor belastning, sier avdelingsdirektør Line Vold ved FHI.

Tidligere på dagen gikk det fram at 100 personer har blitt teste for smitte i Norge, men at alle testene har vært negative.

Dersom du blir syk

Visste du at du ikke skal møte opp på legekontoret om du mistenker at du er smittet av viruset covid-19? Du skal ringe dit i stedet.

Det framkommer i den detaljerte covid-19-instruksen, som er utarbeidet for helsearbeidere i primærhelsetjenesten - og forteller helsearbeidere hva de skal gjøre dersom viruset skulle komme til Norge.

Planen innebærer alt fra rutiner rundt testing av syke, hva slags utstyr helsearbeiderne bør bruke, smittevernrutiner i sykehus og ambulansetjeneste, transport av pasienter, desinfeksjon og videre varsling.

Instruksen er utarbeidet av Folkehelseinstituttet, Helsedirektoratet og Nasjonal behandlingstjeneste for CBRNE-medisin.

Skru På Lyd Error Error FRYKTER PANDEMI: Verden må forberede seg på at utbruddet av covid-19-viruset kan bli en pandemi, sier lederen for Verdens helseorganisasjon (WHO) Tedros Adhanom Ghebreyesus. VIDEO: AP Vis mer

Begrense smitte

Ifølge instruksen er det altså ønskelig at den første innhentingen av sykehistorie og informasjon om eksponering foregår over telefon. Formålet er å begrense en eventuell smitte som pasienten kan ha med seg på legekontoret.

Dersom pasienten oppfyller kriteriene for mistenkt tilfelle, avtales sted for undersøkelse og testing for coronavirus.

- Det bør vurderes sammen med vakthavende lege ved nærmeste sykehus om pasienten skal testes i hjemmet, i primærhelsetjenesten eller i sykehus, heter det i instruksen.

Pasienter som kommer til legekontoret, bør ved ankomst få utlevert et kirurgisk munnbind som pasienten selv tar på.

Spesielt utstyr

Pasienten plasseres deretter i eget rom og kun nødvendig helsepersonell går inn, og først etter at helsepersonell har tatt på personlig beskyttelsesutstyr kan pasienten ta av munnbindet.

Videre følger det klare råd om hva slags beskyttelsesutstyr helsepersonell skal ha på seg når hen undersøker pasienten.

Åndedrettsvern (men hvis åndedrettsvern ikke er tilgjengelig, skal legen bruke kirurgisk munnbind)

Frakk med lange ermer

Hansker

Øyebeskyttelse (beskyttelsesbriller eller visir)

Isolering

På steder der viruset har herjet, som i Wuhan i Kina, på cruiseskipet Princess Diamond i Japan, og nå helt nylig - på et hotell på Tenerife, har det blitt innført karantene.

Smittede og virus-utsatte personer har ikke fått forlate hjemmene, lugarene og hotellrommene sine på flere dager.

Norske helsearbeidere har også fått råd om at smittede bør isoleres.

- I en tidlig utbruddsfase tilstrebes testing av alle som tilfredsstiller testkriteriene, og isolering ved positiv prøve, for å begrense smittespredning mest mulig, heter det i instruksen.

For pasienter med behov for sykehusbehandling anbefales bruk av luftsmitteisolat.

- Tar for lett på det

LEGE: Gunnar Hasle eier av Reiseklinikken. Foto: Gorm Kallestad / NTB scanpix Vis mer

Lege og leder av Reiseklinikken i Oslo, Gunnar Hasle, føler Norge er godt forberedt på å ta imot pasienter som er smittet av viruset.

- På reiseklinikken er vi ikke utstyrt for å ta imot luftsmittepasienter, men om det kommer inn en med luftveissymptomer og feber, og som kommer fra et område med coronavirussmitte så vil de bli sendt inne på et eget rom langt unna venteværelset og de andre rommene. Så ville jeg brukt pleiefrakk, munnbind, dusjhette og visir, slik man bruker når man behandler pasienter med turberkulose, sier Hasle til Dagbladet.

Han mener likevel at myndighetene burde vært mer føre var.

- Norske myndigheter har tatt altfor lett på det. Vi burde ha brukt de to siste månedene til å bygge karantenefasiliteter. Det finnes militærleire hvor det kunne ha blitt bygd. På Gardermoen er det karanterom for hunder, men ikke mennesker, sier Hasle.

Skru På Lyd Error Error «TOMME» BYER: Italia er det landet i Europa som er hardest rammet av det nye coronaviruset Covid-19, og myndighetene tar drastiske grep for å forhindre ytterlige smitte. Video: AP Vis mer

- Vanligvis forsikrer vi oss før huset brenner, mens Folkehelseinstituttet sier at dersom det kommer så skal vi håndtere det da. Jeg mener Folkehelseinstituttet ikke har tatt de riktige valgene, fortsetter han.

- Bekymret

Å isolere syke personer hjemme, som ikke er syke nok til å bli innlagt på sykehus, er uforsvarlig, mener Hasle - og viser til at det da er risiko for at andre i familien vil bli smittet.

- Er du bekymret for at coronaviruset kommer til Norge?

- Ja, absolutt.

Men det er andre land han er mer bekymret for:



- Jeg er veldig bekymret for Afrika. I Tanzania har statsministeren innstendig oppfordret folk om å be til Gud om at ingen skal bli smittet. Kommer det til Afrika så aner jeg ikke hvordan de kan håndtere det.